b'\n_START_ARTICLE_\nDesmond Jennings\n_START_SECTION_\nLjubiteljska kariera\n_START_PARAGRAPH_\nJennings je na srednjo \xc5\xa1olo hodil v mestu Pinson, Alabama. Po uspe\xc5\xa1no opravljeni srednji \xc5\xa1oli ga je v 18. krogu nabora lige MLB leta 2005 izbrala ekipa Cleveland Indians, a z ekipo ni sklenil pogodbe. Odlo\xc4\x8dil se je, da bo na univerzi Itawamba Community College igral baseball in ameri\xc5\xa1ki nogomet. V osmih tekmah ameri\xc5\xa1kega nogometa je v vlogi \xc5\xa1irokega sprejemalca zbral 54 sprejemov, 848 jardov in 6 zadetkov. Izvrstno je igral tudi baseball: odbijal je s povpre\xc4\x8djem 0,378, in ukradel 29 baz.\n_START_SECTION_\nPoklicna kariera\n_START_PARAGRAPH_\nEkipa Tampa Bay Devil Rays ga je izbrala v 10. krogu nabora lige MLB leta 2006, 10. junija tega leta pa je z njo tudi sklenil ve\xc4\x8dletno pogodbo._NEWLINE_Revija Baseball America je pred sezono 2009 Jenningsa ocenila kot 5. najbolj obetavnega igralca v svojem klubu  in sredi sezone kot 18. najbolj obetavnega v ligi MLB._NEWLINE_V leto 2010 je Jennings vstopil kot eden izmed dvajset najobetavnej\xc5\xa1ih igralcev v ligi MLB in si prislu\xc5\xbeil mesto na Tekmi mladih upov tega leta. Njegovo odbijalsko povpre\xc4\x8dje med obdobjem na stopnji Triple-A je bilo 0,278, v 21 odbijalskih nastopih v ligi MLB pa 0,190._NEWLINE_V ligi MLB je ponovno zaigral 23. julija 2011. Takrat je imel odbijalsko povpre\xc4\x8dje 0,275, prav tako pa je bil najbolj\xc5\xa1i \xc4\x8dlan ekipe v lastnih tekih. Svoje mesto v Tampa Bayu mu je moral prepustiti Reid Brignac. Pet dni kasneje je Jennings dosegel svoj prvi doma\xc4\x8di tek v ligi MLB, 7. septembra pa met Marka Lowea odbil za doma\xc4\x8di tek in svoj prvi karierni zmagoviti udarec v polje. Njegova ekipa je s skupnim izidom 5:4 premagala ekipo Texas Rangers in tako zabele\xc5\xbeila 1000. zmago v svoji zgodovini.\n_START_SECTION_\nIgralski profil\n_START_PARAGRAPH_\nJennings v vi\xc5\xa1ino meri 1,88 m in tehta 90 kilogramov. Znan je predvsem po hitrosti, ki mu pomaga tako pri obrambnih nalogah, kot pri kraji baz. Pri odbijanju se doslej v ligi MLB \xc5\xa1e ni pretirano izkazal, poznavalci pa so mnenja, da se lahko na tem podro\xc4\x8dju precej izbolj\xc5\xa1a.'